16.12.2022

**Arvoisa vastaanottaja,**

**Kuurojen videon ohjelma- ja tiedotepalvelu**

Kuurojen liiton tuottama Kuurojen video -palvelu on toiminut jo 39 vuoden ajan viittomakielisten kuurojen tärkeimpänä tiedonlähteenä. Ohjelmien tavoitteena on ollut edistää kuurojen tiedonsaantia, hyvinvointia, yhteisöllisyyttä sekä osallisuutta yhteiskunnassa. Palvelu on toiminut kuntien vammaispalvelulakiin liittyvänä etuutena.

Nyt kun vammaispalvelut siirtyvät sosiaali- ja terveysuudistuksen myötä kunnilta

hyvinvointialueille, haluamme varmistaa, että palvelun siirto on mahdollisimman sujuva kuuroille

asiakkaille ja että heitä on informoitu, jos esimerkiksi yhteystaho asiassa muuttuu. Lisäksi

ohjelmatoimittajana haluaisimme tarkistaa yhteys- ja laskutustiedot. Kiitos, jos voitte välittää

Kuurojen Liittoon oikeat tiedot, jotta voimme päivittää asiakasrekisteriämme. Yhteystiedot:

[marika.ilves@kuurojenliitto.fi](mailto:marika.ilves@kuurojenliitto.fi).

Pyydämme ystävällisesti välittämään tämän kirjeen henkilöille, jotka päättävät palvelua

koskevista asioista.

Ystävällisin terveisin,

Laura Pajunen

Johtaja

Viestintä ja vertaistuki

Tel: +358 50 337 2400

[laura.pajunen@kuurojenliitto.fi](mailto:laura.pajunen@kuurojenliitto.fi)

Tilaukset ja laskutus

Marika Ilves  
marika.ilves@kuurojenliitto.fi

**Kuurojen Videon monikanavainen palvelu**

Kuurojen Video tuottaa viittomakielistä ohjelmistoa niille kuuroille asiakkaille, joilla on palvelua koskeva maksusitoumus. Ohjelmapalvelun asiakkaamme saavat tunnukset Kuurojen Videon suljetulle verkkopalvelukanavalle. Tämän lisäksi asiakas saa selkeät toiminta- ja kirjautumisohjeet, jotta palvelun käyttöönotto olisi hänelle mahdollisimman helppoa. Jos asiakkaalla ei syystä tai toisesta ole mahdollisuutta käyttää verkkopalvelua, voimme toimittaa ohjelmiston edelleen myös DVD-muodossa. Liitämme vuoden viimeiseen DVD-ohjelmistoon kattavat ohjeet verkkopalvelua koskien, ja samat ohjeet sekä muu aihetta koskeva lisätieto löytyvät myös kotisivultamme [www.kuurojenliitto.fi](http://www.kuurojenliitto.fi).

Kuurojen videon verkkopalveluun kirjaudutaan osoitteessa [www.kuurojenvideo.fi](http://www.kuurojenvideo.fi), ja linkki palveluun löytyy myös Kuurojen Liiton verkkosivuilta. Kuurojen Videon kanava on sijoitettu Viittomakielisen kirjaston katselualustalle. Verkkojakelu mahdollistaa ohjelmasisällön nopean jakelun asiakkaillemme, ja sisältöä on mahdollista ottaa vastaan myös yleisimmillä mobiililaitteilla.

Verkkopalvelu- ja DVD-aineistoon pääsevät käsiksi ne asiakkaat, joilla on voimassa oleva maksusitoumus. Ilman kyseistä maksusitoumusta ei siis ole mahdollista saada salasanaa verkkopalveluun. Maksusitoumuksista saatava tuotto varmistaa sen, että pystymme myös jatkossa tarjoamaan tätä tärkeäksi koettua, monikanavaista palvelua. Maksusitoumuksilla rahoitetaan myös palvelua koskevan informaation tuottaminen. On siis olennaista, että kuurot hakevat maksusitoumuksia. Yhtä tärkeää on kuitenkin myös se, että kunnat / hyvinvointialueet myöntävät niitä. Palvelun saamiseen riittää, että myönnetty maksusitoumus lähetetään asiakaspalveluumme. Palvelumme hintaan ei tule korotuksia vuodelle 2023, vaan se on edelleen 30 euroa kuukaudessa. Tulemme julkaisemaan ohjelmakokonaisuuksia aiempien vuosien tapaan kuusi kertaa vuodessa.

Haluamme vastata mahdollisimman hyvin sekä asiakkaidemme että kuntien / hyvinvointialueiden toiveisiin, kun tuotamme palveluumme sisältöä. Välittämämme tieto tukee viittomakieltä käyttävien kuurojen vertaistoimintaa, arkielämän sujumista sekä oikeuksien toteutumista. Toivotamme tervetulleiksi kaikki näkemykset ja ideat, joiden avulla voimme yhdessä turvata viittomakielisten kuurojen sekä näiden lähipiirin vuorovaikutusmahdollisuudet ja tiedonsaannin heidän omalla äidinkielellään myös tulevaisuudessa.

**Miksi palvelu on tärkeä?**

Kuurot tarvitsevat tietoa omalla äidinkielellään – viittomakielellä – ja saamamme asiakaspalaute on todiste tästä. Palvelun syrjäytymistä ehkäisevä vaikutus tuo myös säästöjä hyvinvointialueille. Julkisesti rahoitettua viittomakielistä ohjelmaa tehdään tänäkin päivänä melko vähän, ja sen tuotanto painottuu pääasiassa uutisiin.

Muistutamme, että viittomakielilaki (359/2015) antaa § 3 myötä viranomaiselle velvoitteen edistää viittomakieltä käyttävän mahdollisuuksia käyttää omaa kieltään ja saada tietoa omalla kielellään. Myös laki hyvinvointialuesta § 34 säätelee viestinnästä. Sen mukaan eri asukasryhmien tarpeet on otettava huomioon sekä viestinnässä käytettävä esteettömiä ja saavutettavia menetelmiä. Yhdenvertaisuuslaki (1325/2014) tuo viranomaiselle vahvan velvollisuuden edistää yhdenvertaisuutta ja estää syrjintää mm. kielen tai vammaisuuden tai muun henkilöön liittyvän syyn perusteella. Laki säätelee myös kohtuullisista mukautuksista vammaisten ihmisten yhdenvertaisuuden huomioimiseksi.

Kunta / hyvinvointialue voi maksusitoumuksellaan toteuttaa näitä velvoitteitaan. Yhtä monipuolista ohjelmatarjontaa ja tiedonsaannin turvaamista viittomakieliselle kuurolle on vaikea muualta löytää. Kuurojen videon ohjelma- ja tiedotepalvelu toimii juuri siksi, ja haluamme osaltamme varmistaa kuuron yhdenvertaisuuden ja osallisuuden yhteiskunnassamme.